  Туспуктэм: Майя Бывальцева Майя Бывальцева 16-тӥ толсуре Ижкарын Калыкъёслэн эшъяськон юртазы «Пичи Чеберайёс но Батыръёс» вожвылъяськонын вормисьёсты пусйизы. Ужрадэ Удмуртиысь каръёсысь но ёросъёсысь, озьы ик Татарстанысь Кукмор ёросысь пиналъёс пыриськизы, ваньзы соос конкурслэн муниципал люкетаз вормисьёс. « Оглом 300 пала нылпиос быдэс конкурсэ пыриськизы. Ваньзы (ёросъёс – ред.) ортчытӥзы, даже ӟучъёсыз но. Тани, кылсярысь, Воткинск ёрос, Сарапул ёрос, югдурзы секыт ке но. Котькуд ёросын потэмын вормисьёс, со вормисьсэс келязы кыкетӥ этапе – 78 пиналъёс. Кыкетӥ этапез онлайн амалэн ортчиз, бырйимы 20 абсолютной вормисез, мукетъёсыз – номинантъёс » Алеся Главатских, вожвылъяськонлэн дунъясез Алнаш черкогуртысь «Родничок» нылпи сад вожвылъяськонэ арлы быдэ пыриське. Берло аръёсы вормисьёс радэ ӧз шедьылэ вал, но туэ удалтӥз. Озьы Алнаш ёрослэсь вожвылъяськонлэн кыкетӥ люкетаз Ваня Соколов пыриськиз. Дасяськонэз туж ик секыт ӧй вал, малы ке шуоно со удмурт кылэн вераське, пусйиз визьнодасез Раиса Софронова.  « Таӵе конкурс кулэ, мон малпамъя. Удмурт кылэз дышетонъя но со кулэ, удмуртлыкез возьматӥськом, пиналъёс но ог-огзэс адӟо, выльзэ тодо. Асьэзыс мукет сямен шӧдо ни ук, вормим шуыса, городэ мыном шуыса. Асьсэзыс мукет возьмато ни татын, бадӟым сцена вылэ пото соос » Раиса Софронова, Алнашысь «Родничок» нылпи садысь визьнодась Нылпи садэ ветлӥсь нылъёс пӧлын Алнаш ёросын Байтэрекысь Маша Шишкина вормиз. « Туж шумпотӥм, нырысьсэ ми районын вормим, нырысьсэ таӵе ужрадэ лыктӥм! <…> Нылмы туж быгатӥсь, тодӥсь, котькыӵе уже пыриськись, удмурт кылэз туж умой тодэ. Анай-атаез но туж умой юрттӥськизы. Кылбурзэ но туж капчиен дышетӥз, вӧй вылтӥ кадь кошкиз! » Ирина Пушкина, Алнаш ёросысь Байтэрек нылпи садысь визьнодась Якшур-Бӧдья шоръёзо школалэн нылпи садысьтыз пиналъёс ог дасо аръёс ӵоже ни вормисьёс пӧлы шедьыло. Сыӵе ужъемышъёссы нырысь ик визьнодасьсы Роза Погосян бордысь потэ. Чеберайзы солэн ик кылбурезъя гожтэм кырӟанэз быдэстӥз. « Яратӥсько удмурт кылме. Нылпи садмы но удмурт сямо , удмурт сямъёсмес азинтӥськом, нылпиосты дышетӥськом, соин пӧрме, дыр, вормыны но. <…> Мынам аслам авторской программае вань – «Мой край». 5-7 аресъем нылпиослы со, арнялы одӥг пол нуисько мон занятие, но конкурслы дасяськыку тросгес луэ. Пиналъёс али ӟучесьгес ини, удмурт пиналэз Якшур-Бӧдья ёросын уд шедьты ни. Трос вераськоно, трос ужано, трос кырӟано. Мылкыдзы мед луоз анай-атайёслэн » Роза Погосян, Якшур-Бӧдья шоръёзо школалэн нылпи садысьтыз визьнодась «Удмурт нылкышно кенеш» огазеяськонэн Удмуртиысь йӧскалык политикая министерство но «Удмурт Кенеш» юрттэмен радъяськись вожвылъяськонэз нырысь Ижкарысь нылпи садъёс пӧлын ортчытъязы, берлогес со быдэс элькунэ вӧлмиз. Нош кыкетӥ арзэ ни конкурсэ 1-4 классъёсын дышетскисьёс но пырисько. Йылпумъян ужрадын нылпи садъёсы ветлӥсь но покчи классъёсын дышетскись нылъёс но пиос пӧлын Уйпал, Лымшор, Шор, Кар, Камсьӧр Чеберайёсты но Батыръёсты пусйизы, мукетъёссэ пӧртэм номинациосын дунъязы. Шулдыръяськонысь одӥг пинал но кузьымтэк ӧз кошкы! Тегъёс: пиналъёс вожвылъяськон Ижкар пичиЧеберайёсноБатыръёс Удмуртия  